CELEX: 32018R0396
Language: lv
Date: 2018-03-13 00:00:00
Title: Komisijas Īstenošanas regula (ES) 2018/396 (2018. gada 13. marts), ar ko groza I pielikumu Padomes Regulā (EEK) Nr. 2658/87 par tarifu un statistikas nomenklatūru un kopējo muitas tarifu

14.3.2018   
            
            
               LV
            
            
               Eiropas Savienības Oficiālais Vēstnesis
            
            
               L 71/36
            
         KOMISIJAS ĪSTENOŠANAS REGULA (ES) 2018/396
   (2018. gada 13. marts),
   ar ko groza I pielikumu Padomes Regulā (EEK) Nr. 2658/87 par tarifu un statistikas nomenklatūru un kopējo muitas tarifu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta e) apakšpunktu,
   tā kā:
   
               (1)
            
            
               Ar Regulu (EEK) Nr. 2658/87 ir izveidota preču nomenklatūra (turpmāk “kombinētā nomenklatūra” jeb “KN”), kas izklāstīta minētās regulas I pielikumā.
            
         
               (2)
            
            
               KN otrās daļas 22. nodaļas 10. papildu piezīme paredz, ka apakšpozīcijās 2206 00 31 un 2206 00 39 par “dzirkstošiem” uzskatāmi raudzēti dzērieni, izņemot tos, kas pildīti pudelēs ar “galviņkorķiem”, kuri nostiprināti ar stieplēm vai stiprinājumiem, vismaz ar 1,5 bar pārspiedienu 20 °C temperatūrā.
            
         
               (3)
            
            
               KN otrās daļas 22. nodaļas 1. piezīme par apakšpozīcijām paredz, ka apakšpozīcijā 2204 10“dzirkstošie vīni” ir vīni, kuriem slēgtos traukos 20 °C temperatūrā pārspiediens ir vismaz 3 bar.
            
         
               (4)
            
            
               Padomes Direktīvā 92/83/EEK (2) noteikts, ka “citi dzirkstoši raudzēti dzērieni”, kas ietilpst ne tikai pozīcijās 2204 un 2205, bet arī atbilst KN kodam 2206 00 91, kuri piemērojami šīs direktīvas pieņemšanas laikā (patlaban KN kodi 2206 00 31 un 2206 00 39), ir ar pārspiedienu 3 bar vai vairāk.
            
         
               (5)
            
            
               Nav iespējams ne zinātniski, ne citādi pamatot atšķirīgas robežvērtības attiecībā uz pārspiedienu dzirkstošiem raudzētiem dzērieniem neatkarīgi no to klasifikācijas KN kodos 2204, 2205 vai 2206.
            
         
               (6)
            
            
               Juridiskās noteiktības labad ir jāgroza KN otrās daļas 22. nodaļas 10. papildu piezīme, aizstājot pašreizējo robežvērtību “vismaz 1,5 bar” ar “3 bar vai vairāk”.
            
         
               (7)
            
            
               Lai nodrošinātu konsekvenci un vienotu kombinētās nomenklatūras interpretāciju visā Savienībā attiecībā uz “dzirkstošiem dzērieniem”, būtu jāgroza KN otrās daļas 22. nodaļas 10. papildu piezīme.
            
         
               (8)
            
            
               Tādēļ būtu attiecīgi jāgroza Regula (EEK) Nr. 2658/87.
            
         
               (9)
            
            
               Muitas kodeksa komiteja nav sniegusi atzinumu tās priekšsēdētāja noteiktajā termiņā,
            
         IR PIEŅĒMUSI ŠO REGULU.
   1. pants
   Regulas (EEK) Nr. 2658/87 I pielikumā iekļautās kombinētās nomenklatūras otrās daļas 22. nodaļas 10. papildu piezīmes otro ievilkumu aizstāj ar šādu:
   
               “—
            
            
               
                  raudzēti dzērieni citādā tarā ar pārspiedienu 3 bar vai vairāk 20 °C temperatūrā.”
            
         2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 13. martā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 256, 7.9.1987., 1. lpp.
   
   
      (2)  Padomes 1992. gada 19. oktobra Direktīva 92/83/EEK par to, kā saskaņojams akcīzes nodoklis spirtam un alkoholiskajiem dzērieniem (OV L 316, 31.10.1992., 21. lpp.).